Die liturgie vier 'n tuiskoms van gelowiges in God waar die besondere liefde van Christus Jesus, die kerk se "wederhelf", erken word. Die tuiskoms is vreugdevol en selfs emosioneel. God wek in ons 'n begeerte om getooi te wees in ons eie unieke gawes van liefde.
God omhels ons met liefde en ons omhels ander met 'n bede van oorvloedige geluk. Die gemeente, bruid van Christus, sien 'n eie skoonheid in die veelvuldige versierings wat die liefde gee (1 Kor). Die Gees bid in ons dat die skoonheid waarmee die bruid van Christus beklee word in die gebruik van ons eie gawes sal blyk.
14Die liggaam bestaan ook nie net uit een lid nie, maar uit baie. 15As die voet sou sê: "Omdat ek nie 'n hand is nie, is ek nie deel van die liggaam nie," hou hy om dié rede tog nie op om deel van die liggaam te wees nie. 16En as die oor sou sê: "Omdat ek nie 'n oog is nie, is ek nie deel van die liggaam nie," hou hy om dié rede eweneens nie op om deel van die liggaam te wees nie. 17As die hele liggaam oog was, hoe sou hy kon hoor? En as die hele liggaam oor was, hoe sou hy kon ruik? 18Maar nou het God die lede, elkeen van hulle afsonderlik, in die liggaam gevoeg soos Hy dit wou hê. 19As almal saam net een lid was, hoe sou daar 'n liggaam kon wees? 20Nou is daar wel baie lede maar net een liggaam.
27Julle is die liggaam van Christus, en afsonderlik is elkeen 'n lid daarvan. 28En in die kerk is daar mense aan wie God 'n bepaalde taak gegee het. Ten eerste is daar apostels, ten tweede profete, ten derde leraars; verder is daar dié wat wonderdade kan doen, dan dié wat genadegawes ontvang het om mense gesond te maak, om hulp te verleen, om leiding te gee of om ongewone tale of klanke te gebruik. 29Is almal miskien apostels? Is almal profete? Is almal leraars? Kan almal miskien wonders doen? 30Het almal die genadegawes om mense gesond te maak? Of gebruik almal miskien ongewone tale of klanke en kan almal dit uitlê?
Jesus word uit Násaret verdrywe.
20Nadat Hy die boek toegemaak en aan die amptenaar teruggegee het, het Hy gaan sit. Die oë van almal in die sinagoge was op Hom gerig.
23Toe sê Jesus vir hulle: "Julle sal seker die spreekwoord aan My wil voorhou: 'Geneesheer, genees jouself' en vir My sê: 'Ons het gehoor wat alles in Kapernaum gebeur het. Doen nou dieselfde dinge ook hier waar jy grootgeword het.'24Maar dit verseker Ek julle," sê Hy verder, "geen profeet word in die plek waar hy grootgeword het, aanvaar nie. 25Ek sê vir julle die waarheid: Daar was baie weduwees in Israel in die tyd van Elia toe die hemel drie jaar en ses maande lank toegesluit was, sodat daar 'n groot hongersnood in die hele land gekom het. 26Tog is Elia nie na een van hulle toe gestuur nie, maar wel na 'n weduwee in Sarfat in die gebied van Sidon. 27En daar was baie melaatses in Israel in die tyd van die profeet Elisa. Tog is nie een van hulle genees nie, maar wel Naäman, die Siriër."
Hou die volgende breë raamwerk in gedagte:
Hoofstuk 1:1-4:14 fokus op die geboorte van Jesus tot by sy bekendstelling as die gedoopte, getoetste seun van Adam, Seun van God.
Hoofstuk 4:15-9:50 fokus op Jesus se bediening in die meer plattelandse streke totdat Hy die reis na Jerusalem vasbeslote aanpak om sy roeping daar te voltooi.
In die blote lees van die opskrifte van elke gedeelte, kan 'n mens alreeds 'n goeie idee kry van wat Jesus se bediening ingehou het:
Die volgende aspekte van sy bediening staan hier uit:
'n Sleutel insig is hoe deurslaggewend die versoekingsgebeure in die woestyn in werklikheid is. Dit was juis in hierdie versoekingsgebeure – waarvan net 'n paar fasette vir ons weergegee is met die drie groot versoekings waarvoor die duiwel Jesus gestel het – dat Jesus se bedieningsfokus gevorm is.
Telkens kan 'n mens die ervarings in die woestyn as't ware geëggo sien in die woorde en optredes van Jesus, sommige duidelik, en ander meer vaagweg:
Met die optrede in Nasaret (4:16-30) verwys Jesus na 'n hongersnood in Israel se geskiedenis – iets wat Hy so pas nou proefondervindelik in die woestyn ervaar het. En Hy spel uit – in 'n duidelike sinspeling op sy eie bediening – dat Elia na 'n weduwee in Sarfat gestuur is, en nie na iemand in Israel nie. Die boodskap is duidelik – Jesus is geroep om 'n impak te maak ver buite die grense nie net van sy tuisdorp nie, maar ook van sy tuisland.
En 'n mens sou uit die weiering van Jesus om van die tempel af te spring, kon dink wonderwerke is per definisie uit. Maar gelukkig nie! Op verskillende wyses demonstreer Jesus God se mag, in genesings en bevrydings, sowel as 'n wonderlike visvangs waarmee Hy sy dissipels inkatrol om Hom te volg.
Jesus het gekom vir armes, gevangenes, blindes en onderdruktes
Jesus kondig daarna sy bediening in Nasaret aan as die evangelie aan armes, gevangenes, blindes, en onderdruktes (Jes 58:6; 61:1-2 – die kern van Jesus se roeping) – en wys in die praktyk dat dit beteken dat Hy mense van siektes, onreinheid en boosheid genees (4:31 en verder). Lukas dink hier waarskynlik aan fisiese armes, maar 'n mens kan uiteraard ook dink aan geestelike armes en blindes en so meer, vir wie Jesus inderdaad ook gekom het.
Toetrede: VONKK 102 of Lied 155
Votum: Psalm 19:2-7
Lofsang: Psalm 19 of VONKK 124 of Flam 156
Wet: Psalm 19:8-12
Toewyding: Psalm 19:13-15
Skriflesing: Lukas 4:14-21
Slotsang: Lied 486 of VONKK 158 of Flam 74
Respons: Lied 533 of VONKK 158 vers 1 laaste twee reëls
(Wepener, Cas: Soos 'n blom na die son draai)
Flam 156 Bring Dank
Uit: Wepener, Cas: Soos 'n blom na die son draai)
(RUBRIEK: Flammikidz – Diens en Getuienis) Teks en musiek: Soekie Rautenbach © 2003 MAR Gospel Music Publishers
want Hy alleen is God.
1. Hy's die enigste pad na die Vader toe.
Hy's die Waarheid en die Weg.
Daar is niemand anders wat lewe gee.
Sy Naam is Jesus.
2. As ek bang is, is Hy daar vir my.
As dit donker is, Hy's die Lig.
As ek alleen is, is Hy my vriend.
sal Hy die pad kom wys.
Vir die swakkes sal Hy help.
Vir die siekes sal Hy genesing bring.
wil Hy verlossing bring.
Die gevangenes laat Hy vry.
sal Hy vertroos.
Afrikaanse vertaling: 2006 Faani Engelbrecht en Jacques Louw © 1978 Integrity's Hosanna! Music
(2 Kor 9:15, 12:10)
Gesels met die kinders oor wat hulle wil wees wanneer hulle eendag groot is. Laat grootmense vertel wat hulle graag wou word – en wat hulle nou is. Verduidelik dat Jesus in vandag se skrifgedeelte terugkeer na die dorp waar hy grootgeword het. Hy het geweet dat almal nuuskierig is oor wat hy geword het. Luister wat Jesus vir hulle gesê hy, wie en wat hy is noudat hy 'n grootmens is:
Lees nou die skrifgedeelte.
Die antwoord op wat jy wil wees wanneer jy groot is, sê baie van jou – oor jou prioriteite en passies. Gesels oor wat hierdie gedeelte oor Jesus sê.
Jy kan ook die lekker lawwe "When I grow up" deur Al Yankovic lees. Die mense in die sinagoge saam met Jesus het waarskynlik net so verslae gelyk soos wat Billy se juffrou in die storie lyk!
[Nota: Die teksindeling vir vandag fokus op Jesus se lering in die sinagoge in Nasaret. Die teks vir volgende Sondag fokus op die mense van Nasaret se reaksie.]
Dirk (nie sy werklike naam nie) was 'n alkoholis, 56 jaar oud, en op die punt om sy vrou, sy huis en sy besigheid te verloor. Sy moeder is pas oorlede, die een persoon wat hom altyd bygestaan het. Sy het dikwels sy besigheid aan die gang gehou terwyl hy gedrink het. Daarmee het sy hom in staat gestel om sy alkoholisme voort te sit. Die keuse was eenvoudig: 'n nuwe lewe sonder drank, of finaal die afgrond af.
Dirk het die Here om genade gesmeek. Duidelike herinneringe aan die waarskuwings en vermanings van predikante, ouderlinge, sy vrou, vriende en kennisse uit sy betrokkenheid by sportbestuur het by hom opgekom. Skielik het dit sin gemaak. Dirk het van sy knieë opgestaan, besluit om vir rehabilitasie te gaan, dit suksesvol deurgevoer en 'n nuwe begin gemaak. Alles het reggekom. Sy besigheid het weer gegroei, sy huwelik is vernuwe, en sy kinders het hom weer as pa aanvaar.
Dirk was gevange, maar het vryheid ontvang. Hy het genadejare uit die Here se hand ontvang.
Nadia Murad Basee Taha het in Desember 2015 getuienis voor die VN se Veiligheidsraad afgelê oor die lot van die Yezidi etniese en godsdienstige minderheidsgroep onder ISIS in Irak. As nie-Moslems word die Yezidi deur ISIS geteiken, en as heidene behandel. ISIS-vegters glo algemeen dat 'n vrou haar tot Islam sal bekeer as sy deur tien mans verkrag is, berig Time-Tydskrif.
Nadia het in haar getuienis voor die VN vertel hoe sy in Augustus 2014 saam met ander mans en vroue in haar dorpie ontvoer is. Die ontvoerde mans – sowat 320 van hulle – is vermoor, terwyl sy en die ander vroue as seksuele slawe tot beskikking van ISIS-vegters gestel is.
Sy vertel hoe sy in een sessie deur ses mans om die beurt verkrag is. Sy het haar bewussyn in die proses verloor.
Nadia kon uiteindelik in November 2014 ontsnap toe die huis waarin sy aangehou is per abuis nie gesluit was nie. Sy het met ander se hulp in 'n vlugtelingskamp beland. Daar is sy geselekteer vir 'n program wat vlugtelinge in Duitsland versorg. Sy is na die VN geneem om bewussyn van die lot van ISIS-slagoffers te verhoog.
Nadia was gevange, maar het vryheid ontvang. Sy het genade gevind.
Preek in Nasaret
In ons teks in Jesus – soos sy gewoonte was – op die Sabbatdag in die sinagoge. Dit is die sinagoge van sy tuisdorp, Nasaret. Jesus staan aan die begin van sy bediening. Toe Hy as rabbi opstaan om uit die Skrif voor te lees, is die boekrol van die profeet Jesaja vir Hom aangegee. Hy maak dit oop by Jesaja 61 en begin lees:
Die Gees van die Here is op My
om die genadejaar van die Here
aan te kondig. (18-19)
Dit is geweldige woorde uit Jesus se mond. Hy noem dat die Gees van die Here op Hom is sodat Hy die armes, die blindes, die onderdruktes en die gevangenes kon help. Dit is omvattende terme wat almal in nood verteenwoordig.
Jesus maak die aanspraak dat hierdie woorde in Hom, deur sy bediening, vervul word/ Jesus sê Hy bring vir al hierdie mense die goeie nuus, genesing, herstel, bevryding en oorvloedige genade.
Kern van Jesus se bediening
Hierdie woorde het die manifes van Jesus se bediening geword, skryf prof. David Bosch. Ons kan dit as Jesus se intreepreek sien waar die invalshoek van sy bediening duidelik word. Jesus se bediening gaan oor die armes. Die armes aan wie Jesus genade kom bewys, is die gevangenes, blindes, onderdruktes – mense wat almal behoefte het aan die genadejaar van die Here.
Die woorde kom uit Jesaja 58 en 61. In Jesaja gaan dit oor mense wat onderdruk en uitgebuit word deur rykes. Selfs op godsdienstige feesdae laat die werkgewers hul werkers nog harder werk en wurg geld uit die wat hulle skuld. Hierdie omstandighede word ook in Nehemia 5 beskryf waar vertel word hoe arm Jode gesukkel het om die belasting van die Persiese koning te betaal. Hulle was dan geforseer om hulle wingerde, huise en selfs kinders aan welvarende mede-Jode te verpand of as slawe te verkoop. Die rykes het die lot van die armes uitgebuit om hulself verder te verryk.
Hierdie mense kon net gered word deur die Jubileum, die genadejaar van die Here, waar skuld afgeskryf en 'n nuwe begin gemaak kon word.
Jesus bring 'n nuwe bedeling tot stand waar mens se verlede, en die nood van jou verlede, nie langer jou lewe definieer nie. Vryheid en uitkoms is moontlik.
Uitbuiting in Jesus se tyd
Jesus bedien eeue na Jesaja. Ook in Jesus se tyd was daar enorme uitbuiting van mense. 'n Swaar belastinglas het op kleinboere gerus, wat maklik uitgeboer het. Hul grond is dan deur welvarendes en meelopers van die Romeinse onderdrukkers oorgeneem.
Die belastingstelsel het bestaan uit tenders wat aan indiwidue toegestaan is. Hulle, die tollenaars, het dan die reg gekry om vir 'n tydperk die belasting in te samel. Die tenderbedrag moes aan Rome oorbetaal word, maar wat die tollenaar ook al meer as die tenderbedrag kon bymekaarkry, was vir sy eie sak. Dit het natuurlik tot groot uitbuiting, afdreiging en korrupte insameling gelei.
Wanneer Jesus reg aan die begin van sy bediening hierdie woorde aanhaal, word dit duidelik dat Jesus se evangelie konkrete en praktiese betekenis vir mense in nood het. Jesus is geïnteresseerd in hierdie wêreld. Hy het gekom om God se liefde en geregtigheid in konkrete situasies in te dra.
Die vraag is natuurlik of Jesus se prioriteit aan armes beteken dat Lukas ryk en arm teenoor mekaar wil opstel? As God op 'n besondere manier die God vir die noodlydendes is, volgens Jesus se manifes, beteken dit dan God teen die rykes is?
Steun Lukas dan 'n rewolusionêre teologie, 'n #EverythingMustFall-benadering?
Voor ons die vraag antwoord, moet dit duidelik wees dat die koninkryk van God, wat Jesus op aarde kom vestig, niks onaangeraak gaan laat nie. Reeds in die Ou Testament raak God se wet / lering elke faset van die Godsvolk se lewens, met 'n besondere deernis vir die weduwees, wese en vreemdeling. Jesus bou hierop voort deur ons hele lewe vir sy koningskap op te eis. Hy eis ook dat ons mekaar dien en bystaan.
Wat egter duidelik uit die Lukas-evangelie blyk is dat Jesus nie die armes tot 'n klassestryd organiseer nie. Hy skep nie 'n menseregte-drukgroep uit die armes nie. Net mooi die omgekeerde is waar. Jesus rig hom op die rykes. Hy fokus sy bediening op geseënde mense, en nooi hulle uit om by die nood van hul medemens betrokke te raak.
Jesus is nie 'n Messias vir armes óf rykes nie – Jesus is die Verlosser en Koning van die wêreld wat in God se koninkryk ruimte maak waarin lewe vir almal kan floreer. Jesus red mense uit die sonde sodat daar versoening en geregtigheid kan wees. Jesus het gekom sodat ons in God se koninkryk lewe kan hê, en dit in oorvloed.
God gee om vir mense
Jesus se bediening, soos verwoord in sy manifes, is duidelik gerig op mense wat genesing nodig het. God die Vader gee om vir mense. Jesus, die gestuurde van die Vader, gee om vir mense.
Soos die Lukasevangelie ontplooi, word dit vinnig duidelik dat Jesus welvarende mense uitnooi om ook – soos God – om te gee vir slagoffers en mense wat deur nood gevange gehou word.
God het reg aan die begin vir Abraham gesê hy word geseën om tot 'n seën te wees vir ander. Mense wat baie seën ontvang het, het die geleentheid om ander by te staan en te seën.
Hierdie beginsel word in die Lukasevangelie dalk op sy beste uitgebeeld deur Saggeus se bekering (Lukas 19). Hy was die hoofbelastinggaarder van Jerigo. Saggeus ontvang Jesus en kom tot bekering. Sy bekering mond uit in konkrete dade. Hy gaan diegene wat hy uitgebuit het, vergoed. Hy gaan ook van sy besittings vir die armes gee. In plaas van mense van die wal af in die sloot te help, leer Saggeus omgee soos God. Van nou af hef hy mense uit die modder en ellende op.
Nie alle geseëndes sluit by God se omgee-aksie in die wêreld aan nie. Lukas kontrasteer die verhaal van Saggeus met die ryk jongman (Lukas 18). Die ryk jongman volg die wet tot op die letter, maar is nie bereid om te reageer op Jesus se oproep dat hy die armes moet bystaan nie. Die ryk jongman raak baie bedroef en besluit om Jesus nie te volg nie. Jesus laat hom gaan, al neem hy nie die uitnodiging tot dissipelskap aan nie.
In Handelinge, die opvolg van die Lukasevangelie, ontmoet ons Ananias en Saffira wat – soos die ryk jongman – nie hul besittings in God se diens stel nie. Hulle hou op 'n valse wyse daarvan terug. Ons ontmoet ook vir Barnabas, wat doen wat God wil. Hy verkoop 'n stuk grond en gee die geld vir die apostels sodat die koninkryk van God bevorder word.
Uitgedaag tot besondere dade
Soos gesê, is Jesus die Een wat diegene wat geseën is, uitdaag om alles in hul vermoë te doen sodat volheid van lewe vir meer en meer mense moontlik kan raak. Dink net aan Jesus se woorde in Lukas 6:30-35:
Aan elkeen wat iets vra, moet jy gee; en as iemand jou goed vat, moet jy dit nie terugeis nie.
As julle net dié liefhet wat vir julle liefhet, watter aanspraak op dank het julle dan nog? Ook die sondaars het net dié lief wat vir hulle liefhet.
Dit is Jesus se manifes. Jesus is 'n evangelis vir geseëndes, vir mense wat het, vir mense wat kan dien en gee. Ons is geseën om tot 'n seën te wees.
Die teoloog Albertz skryf verhelderend oor Jesaja, wat Jesus in die sinagoge aanhaal, en ook Jesus se manifes self:
Both Isaiah … and the Gospel of Luke address the wealthy. Both wish to inspire them to perform extraordinary far-reaching accomplishments, to renounce a large portion of their possessions and waive the recovery of debts, and to give alms generally, in this way alleviating the plight of the poor members of the community. Is 58:5-9a spoke to the upper stratum of the community immediately after the Exile, in the midst of a severe social crisis; Luke addresses his two-volume work to the upper stratum of the Hellenistic community.
Konkreet, vir hierdie wêreld
Christene is dikwels skepties oor bedienings wat op die nood van mense gerig is. Daar word gesê dis 'n horisontale bediening. Gaan die evangelie nie oor die red van siele vir die hemel nie?
Natuurlik het die evangelie met meer as net die nood van die medemens te doen. Ons hoop op Christus, wat uit die dood opgestaan het, is dat ons almal wat in Jesus glo en Hom dien – heel en stukkend, verslaaf en vry, mislukkings en suksesvolles – in die nuwe lewe, die ewige lewe sal deel.
Maar ons moet versigtig wees om nie vromer as die Bybel te probeer wees nie. 'n Bloot vergeestelikte evangelie is arm en skraal. Jesus is die geneesheer wat gekom het vir diegene wat siek is. Die aarde en die lotgevalle van mense is belangrik. Jesus kom om mense in sy koninkryk in te nooi waar daar vergifnis vir sonde en 'n nuwe begin moontlik is.
David Bosch, wêreldbekende sendingwetenskaplike skryf die volgende oor die "vergeesteliking" van die Bybel se boodskap:
Wanneer iemand se persoonlike vroomheid tussen hom en sy medemens gaan staan, wanneer sy godsdienstige toewyding hom vir sy naaste toesluit, wanneer die werkinge van die Heilige Gees tot die terrein van die persoonlike etiek beperk word, wanneer Christenskap slegs in terme van heilige handelinge op sekere tye gedefinieer word, wanneer Bybeluitsprake wat met mense se konkrete nood te doen het, vergeestelik word, wanneer verlossing tot die mens se persoonlike verhouding tot God beperk word, wanneer 'n persoon minus al sy verhoudinge gered word, wanneer strukturele en geïnstitusionaliseerde sonde nie aan die kaak gestel word nie, dan het ons met 'n onbybelse, eensydigheid en 'n onegte Christendom te doen.
Natuurlik is 'n bloot materiële en humanitêre evangelie ook eensydig. Maar dit is dalk nie die algemene slaggat in die meeste van ons se lewens as dissipelskap nie.
Alle mense gevange
Ten slotte sal dit 'n mistasting wees om te dink rykes is vry en net armes het bevryding nodig. Wanneer mens Lukas se getuienis oor Jesus se bediening dieper begin lees, kom jy agter Jesus meen beide ryk en arm het verlossing nodig.
Elke mens het sy eie weergawe van sondigheid en verslawing. Die patrone van sonde-verslawing wissel. Uiteindelik is sonde gewortel in die menslike hart, en almal is daarom sondig. Daarom het almal ook verlossing nodig. Daar is rykes wat geestelik arm is, en daar is armes wat geestelik arm is. Mense het nodig om hulle na God te beheer, en sal dan ook vind hulle word na mekaar bekeer.
In Lukas se getuienis oor Jesus speel woorde soos sondaars, berou, bekering en verlossing 'n deurslaggewende rol. Wat opvallend is, is hoe hierdie dinge te doen het met die konkrete omstandighede waarin mense is, en die konkrete dinge wat hulle gedoen het.
Die gelykenis van die liefdevolle Vader en die twee verlore seuns (die een in die ver land, die ander in die vaderhuis) is 'n uitstekende voorbeeld hiervan.
Die een seun is 'n arme: hy het sy vader doodgewens om vroeër sy erfporsie te kry, en toe alles verkwis. Hy verkeer in die diepste ellende. Vir hom behels bekering om terug te keer na die vaderhuis en sy sonde te bely.
Die ander seun is 'n ryke. Hy werk hard in die vader se huishouding, maar het sy hart verhard teenoor die arme. Hy het geen behoefte om sy ellendige broer te help nie.
Albei is verlore, ryk en arm. Die liefdevolle Vader nooi beide om genade te smaak. Albei het berou, bekering en 'n nuwe lewe in God se koninkryk nodig.
Wie sien jy raak?
Die vraag is wie jy raaksien? Watter arme is daar wat nodig het dat jy nader beweeg, luister en hoor wat die persoon se nood is? Vir wie moet jy 'n medemens wees? Dirk, die alkoholis van wie ons aan die begin vertel het, het later getuig hoe baie mense oor jare met hom gesels het. Hom tot 'n alkoholvrye lewe genooi het. Hy het nie dadelik gereageer nie, eers jare later vry geraak van alkohol. Maar al die stemme en uitnodigings oor jare heen het 'n rol in sy uiteindelike proses gespeel.
Wie is daar wat die Here op jou hart druk? Wat gaan jy doen om na daardie persoon uit te reik?
Nog 'n vraag is teenoor wie jy jou hart verhard? Is daardie die persoon na wie jy moet uitreik? Teen wie koester jy wrokke? Wie probeer jy isoleer en swartsmeer? IS daar iewers 'n arme wat jy moet vrylaat, al is dit net jouself wat jy vergiftig met jou gedagtes?
Verder: watter groep mense is daar wat jy raaksien? Baie gemeentes ontdek dat die Here 'n hele kategorie mense op hulle harte druk, en dan doen hulle iets konkreets daaraan. Voorbeelde is vroeë kinderontwikkeling, waar gemeentes help dat kinders reg eet in hulle eerste lewensjare, sodat o.a. hul breinontwikkeling gesond verloop. Baie ander voorbeelde kan genoem word. Dink maar net aan xenofobiese geweld, en wat gemeentes kan doen om die vreemdeling te verwelkom.
Daar is in elke gemeente 'n groepie mense wat reeds hulp verleen. Hulle kan doen met alle moontlike ondersteuning. Dalk roep die Here jou om kragte met hulle saam te snoer?
Waarvoor moet jy jou sak skuld, uithaal en wys? Hier moet ons baie versigtig wees. Een van die blinde kolle van die Westerse kultuur is dat ons dink alles kan met geld opgelos word. As ons dus maar net geld gee, sal alles regkom. Dit is nie so nie. Sosiale kwessies verg baie fyner oorleg. Dit is daarom goed dat gelowiges saamkom, goed na nood luister, die mense in die nood ontmoet, en die wyse en verstandige rigting van hulp soek.
Dit is maklik om geld te gee. Daar is baie voorbeelde van nood waar eerder ons vaardighede, tyd, talente en kennis nodig is as ons geld.
Daar is ook uitdagings so groot dat ons eintlik net daarvoor kan bid, en inligting daaroor kan versprei. Dink aan ISIS en Nadia se verhaal. Ons is vanjaar almal geïnspireer deur Angela Merckel, gelowige Duitse Bondskanselier wat besondere sensitiwiteit, vernuf en oorleg teenoor politieke vlugtelinge aan die dag gelê het. Nadia is na Duitsland gebring as deel van 'n vlugtelingprogram.
'n Lewe wat oopgaan vir mense gevange in nood, is 'n lewe wat iets verstaan van die diepste dryfvere in God se hart. Dis 'n lewe wat insig toon in die motiewe waarom Jesus sy hemelse heerlikheid verlaat het, en 'n mens geword het om mense te kom dien.